Im Zweite Weltkrieg het dr Arthur C. Clarke an Radaralage zum Ground Controlled Approach gschafft. Sälli Erfahrige lige im Roman Glide Path zuegrund. Si Idee, geostationäri Satellite zuer technische Kommunikation z'nutze, wo er 1945 under em Titel Extra-terrestrial Relays in dr wisseschaftliche Zittschrift Wireless World veröffentlicht het (lueg s'Diagramm), het 1970 ihr Verwirklichig erlebt. Ihm zu Ehre wird doher dr geostationär Orbit au Clarke Belt bzw. Clarke Orbit gnennt. Allerdings het dr Clarke domols no nit ahne chänne, welchi Fortschritte d'Technik sither mache dät. In sinere Version vu dr geostationäre Satellite isch immer noch s'Frauli vum Amt ame Pult gsässe un het d'Gspräche vermiddelt, was jo hützuedag bechanntlich vu Computer erledigt wird.